google/wiki40b huggingface dataset:
Kortbaneløp på skøyter under Asiatiske vinterleker 1986

Kortbaneløp på skøyter under Asialekene 1986. Kortbaneløp på skøyter var en av flere sportsgrener under de første Asiatiske vinterleker som ble arrangert i Sapporo i Japan. Det var åtte øvelser, fire for menn og fire for kvinner. Konkurransene ble avviklet i mars 1986. Japan ble beste nasjon, de vant alle åtte gullmedaljene.
The Burden is Mine… Alone

The Burden is Mine... Alone er en musikk-EP med Green Carnation, utgitt i 2005.
Silo

En silo er en tank eller bygning for lagring av korn, sand, sement, kraftfôr eller andre egnede produkter i bulk. En silo kan være laget av metall eller i armert betong, men tidligere også i tre og tegl. Siloen fylles fra toppen, mens uttak skjer fra bunnen. Tidligere var kornsiloer plassert i en rekke norske havner, som for eksempel Silokaia i Kristiansand og Oslo Havnesilo på Vippetangen.
Mona Levin

Oppvekst

Levin er datter av den norske pianisten og komponisten Robert Levin (1912–1996) og Solveig Levin, og søster av Sidsel Levin (født 1944). Levin-familien har jødisk opphav og under andre verdenskrig måtte de flykte til Sverige på grunn av de nazistiske jødeforfølgelsene. I november 1942 ble den da tre år gamle Mona Levin båret i en ryggsekk over svenskegrensen. Da statspolitiet 26. november kom for å hente Mona Levin og familien bodde de et annet sted fordi leiligheten allerede var konfiskert. Denne feilen i adresselisten ga dem mulighet til å flykte. Etter to døgn i dekning reiste de med toget til Askim og ved Ørje fikk de sammen med 18 andre hjelp av Iver Skogstad. Mona Levin fikk en stor dose sovemedisin for at gråten ikke skulle avsløre dem da de gikk til fots over grensen. Fremme i Sverige 29. november var hun bevisstløs og antatt død.

Utdannelse og skuespillerkarriere

Mona Levin studerte teatervitenskap ved State University of Iowa gjennom Fulbright-programmet og senere ved Statens teaterhøgskole i Oslo. Levin var fra 1963 til 1967 ansatt som skuespiller ved Oslo Nye Teater. Sammen med søsteren Sidsel skrev og spilte hun i den musikalske barne-TV-serien Stian med sekken fra 1971. Samme året medvirket hun i HurRah, Norges bidrag til Underholdningsfestivalen i Montreux 1971. Hun har hatt en rekke mindre roller i filmer og TV-serier. I 1981 spilte hun i Fleksnes-episoden Tryggere kan ingen være og i 2010 var Levin å finne i TV-serien Hotel Cæsar i rollen som Astrid Anker Hansens ukjente datter, Ragnhild Røed.

Journalistikk og forfatterskap

Mona Levin begynte å arbeide som journalist i Aftenposten i 1973, siden 1986 som teateranmelder. Hun har blant annet vært redaktør av flere norske musikkmagasiner som Listen to Norway fra 1992 til 2001 og Oslo-Filharmoniens magasin Resonans (1997–2000). Siden 2000 har hun vært redaktør for Klassisk Musikkmagasin og fra 2001-2009 var hun programredaktør i Den Norske Opera.
Som forfatter har Levin skrevet flere bøker om norske kulturpersonligheter og samfunnspersoner som faren Robert Levins selvbiografi Med livet i hendene (1983), Wenche Foss, Arne Næss jr., Astrid Nøklebye Heiberg og Wenche Myhre, i tillegg til oversettelser av en rekke programmer og skrifter innenfor musikk. Hennes siste bok er Mors historie – en familiesaga (2015), om familiens liv gjennom generasjoner i morens fortelling.
Mona Levin ble hyppig omtalt i mediene etter at hun i januar 2009 anklaget Kåre Willoch for å være rasist og antisemitt. Levins omtale kom på grunnlag av Kåre Willochs kommentarer om dårlige muligheter for fred i Midtøsten fordi Barack Obama hadde utnevnt en jødisk stabssjef. Levin har senere forklart sin historie og sitt syn i kronikken Å leve uten frykt publisert i Aftenposten 21. januar 2009. Hun har senere markert seg som samfunnsdebattant.
Mona Levin bor i Sandefjord sammen med ballettdanseren og journalistkollegaen Fredrik Rütter.
FK Metalist Kharkiv

Historie

I sovjettiden spilte Metalist to ganger i den sovjetiske cupfinalen. Første gang i 1983 ble det tap 0-1 mot et annet lag fra Den ukrainske sosialistiske sovjetrepublikk, nemlig mot Sjakhtar Donetsk. I 1988 vant laget cupfinalen med 2-0 over FK Torpedo Moskva. 
Metalist Kharkiv har spilt én gang i den ukrainske cupfinalen, som var i 1992 da klubben tapte 1–0 i ekstraomganger mot FC Tsjornomorets Odesa. Siden den gang har klubben deltatt i flere semifinaler i cupen. Klubben har de tre seneste år vært nummer tre i den ukrainske ligaen etter storklubbene Dynamo Kiev og Sjakhtar Donetsk, noe som også er deres beste plassering i seriesammenheng.
Klubbens beste plassering i europeisk sammenheng var åttendedelsfinalen mot Dynamo Kiev i UEFA-cupen 2008/09, hvor den ukrainske rivalen Sjakhtar Donetsk til slutt vant hele mesterskapet.
Sykling ved parapanamerikanske leker 2011

Sykling ved parapanamerikanske leker 2011 ble arrangert fra 13. til 19. november i Pan American Velodrome i Guadalajara i Mexico. 
Landeveissykling ble arrangert 13. og 19. november, mens banesykling ble arrangert 15. og 16. november.
Linux Security Modules

Linux Security Modules (LSM) er et rammeverk som tillater Linuxkjernen å støtte et mangfold av datasikkerhetsmodeller uten å favorisere noen enkelt implementasjon. Rammeverket er lisensiert under GNU General Public License og ble standard i versjon 2.6 av Linuxkjernen. AppArmor, Security-Enhanced Linux, Smack, TOMOYO Linux og Yama er for tiden de aksepterte moduler i kjernen.
Vallø glassverk

Vallø glassverk AS var en bedrift for framstilling av glass, først og fremst flasker, på Valløy i Tønsberg. Virksomheten holdt delvis til i de gamle lokalene etter Vallø saltverk og produksjonen startet i 1875. Allerede etter fire år, i 1879, gikk bedriften konkurs og virksomheten ble lagt ned.
Den gjennomsnittlige produksjon om dagen steg fra ca. 4 700 flasker i det første året til ca. 7 000 i 1878.
Vallø glassverk ble opprettet av Ernest Christopher Frølich.
Columbia Fur Company

Columbia Fur Company var et amerikansk pelshandelsselskap basert i St. Louis som virket i perioden 1821-1827.

Etablering

Selskapet ble opprettet i 1821 da Hudson's Bay Company og North West Company ble sammenslått og et stort antall pelshandlere ble fristilt. Kenneth McKenzie, William Laidlaw og Daniel Lamont dannet da Columbia Fur Company som et konkurrerende selskap. Ettersom alle tre var britiske undersåtter arrangerte de at virksomheten offisielt ble drevet av William P. Tilton & Co., et amerikansk selskap basert i Saint Louis.

Handelsområde

Den første etableringen var ved Minnesota River der man bygde fire handelsstasjoner for å konkurrere med American Fur Company. Flere handelsstasjoner ble bygd også ved Lake Traverse på grensen till nåværende Sør-Dakota og ved Green Bay i nåværende Wisconsin.  
Virksomheten strakk seg snart mot vest, og i 1823 bygde man et handelsfaktori, Fort Tilton, ved mandanenes landsbyer ved Missourifloden. Snart var man ivrige deltagere i handelen med siouxer og cheyenner på den nordlige prærie. For å konkurrere med Pierre Choteau jr. og andre pelshandlere fra Saint Louis bygde selskapet flere handelsstasjoner ved Missourifloden. Den største av disse var Fort Tecumseh ved Bad Rivers utløp i Missouri. Alle kunne forsørges med handelsvarer fra kompaniets hovedkontor ved Lake Traverse, beliggende på landet mellom Red River, som rant nordover til Hudson Bay, og Minnesota River, som rant sørøstover til Mississippifloden.

Avvikling

Selskapet ble i 1827 kjøpt av John Jacob Astor og omorganisert som Upper Missouri Outfit av American Fur Company med kjernevirksomheten lagt til mandanlandsbyene på Missouris midtre partier. Kenneth McKenzie ble avdelingsjef og bygde Fort Floyd, snart endret til Fort Union, ved elven Yellowstones munning.
Aoriopsis

Utseende

En nokså liten (kroppslengde 3,3 millimeter), svart, blank bladbille, antennene rødlige. Oversiden var fint og nokså tett punktert, med fine hår men uten skjell. Antennene var ganske tynne, rundt halvparten så lange som kroppen, pronotum betydelig smalere enn dekkvingene, som hadde tydelige punktrader.

Levevis

Både larvene og de voksne (imago) var planteetere.

Utbredelse

Arten er beskrevet fra rav fra Frankrike. Dette stammer fra Eocen-tiden.
Cachan

Historie

Cachan var opprinnelig et tettsted i kommunen Arcueil, som senere fikk navnet Arcueil-Cachan. Kommunen Cachan ble opprettet 26. desember 1922 da den ble løsrevet fra Arcueil-Cachan, som så skiftet navn tilbake til Arcueil.
Knut Bjørnsen

Bakgrunn

Bjørnsen startet sin journalistiske karriere i 1953 i Verdens Gang og var der til han i 1961 ble ansatt i NRK. For nordmenn flest huskes han best som TV-reporter i NRK fra utallige mesterskap på skøyter og i friidrett, ofte i tospann med Per Jorsett. Han stod som programleder for seks runder av den originale, norske versjonen av Kvitt eller dobbelt med nesten 30 år mellom første og siste sesong fra 1966 til 1994. Han ledet også flere andre underholdningsprogrammer i NRK og spørreleken Avspark! i 1970. Bjørnsen sto også for TV-kommentarene på direktesendte åpnings- og avslutningsseremonier under de Olympiske leker, sommer og vinter, i mange år.  
Etter at han sluttet i NRK, medvirket Bjørnsen i en del eksperimenter med TV-shop i norsk reklamefjernsyns barndom. Han demonstrerte gryter og kasseroller og annet nyttig til hus og hjem og fikk etter dette kallenavnet Gryte-Knut. Mot slutten av 1960-årene ble han også kjent for reklame for vaskemidler, noe som førte til at han fikk kallenavnet Vaske-Bjørnsen. Han var også programleder for Lykkehjulet og Ønskebrønnen på TV3. Bjørnsen spilte seg selv i to episoder av Karl & Co på TV 2. Han var dommer i Isdans på TV 2 i 2007.
I årenes løp skrev og redigerte Bjørnsen en rekke bøker; hovedsakelig sportsbøker, men også bøker i andre sjangere. Han hadde stor interesse for Sørlandets historie og natur, og han lagde en TV-serie om temaet og skrev bok om dramaet rundt det norske skipet Najaden. 
Bjørnsen var i sin ungdom en svært lovende skøyteløper som konkurrerte for Oslo Skøiteklub. Han vant blant annet det utsatte junior-NM 24. til 25. februar 1951 på Hamar stadion foran Hroar Elvenes, Oslo Idrettslag (sølv) og klubbkamerat Per Ødegaard (bronse). Det ordinære mesterskapet ble annullert etter første dag på grunn av ulike løpsforhold, bløt is.

Personlige forhold

Knut Bjørnsen giftet seg med Bjørg da han var ung journalist. De var gift i mange år, og sammen hadde de to barn, en sønn og en datter. Etter sin kones bortgang, var Bjørnsen gift med Karin i 20 år. De to hadde ingen barn sammen. I april 2008 fikk han konstatert kreft i bukspyttkjertelen. Syv måneder senere døde han, 76 år gammel.
Knut Bjørnsen ble gravlagt fra Dybvåg kirke i Tvedestrand den 25. november 2008.
Shogun Assassin

Handling

Den trofaste samurai-krigeren, Shogun-ens høyest ansette bøddel, Ogami Itto (Tomisaburo Wakayama) får sin kone drept av ninjaer etter ordre fra sin egen Shogun, som med årene har blitt paranoid og tror hans trofaste tjenere er ute etter å overta makten. Sammen med sin 4-årige sønn klarer han å flykte slik at de begge berger livet. Han tar så navnet Lone Wolf og sammen med sin lille sønn legger han ut på en hevnens vei der hans endelige mål er å tilintetgjøre sin Shogun. Etter en lang reise og flere bloddryppende slag står han etterhvert ansikt til ansikt med en trio kalt "de tre dødens herrer" kjent som de mest fryktinngytende morderne i Japan. Den ene er væpnet med en stålklubbe, den andre med en stålklo og den tredje med pansrede knyttnever. Lone Wolf står foran sin livs kamp der hans viktigste motivasjon er hevn.

Produksjon

Shogun Assassin er en sammenlikipping av en rekke japanske samuraifilmer fra 1970-tallet som igjen var basert på den episke manga-tegneserien Lone Wolf and Cub ("ensom ulv med unge", originaltittel Kozure Ōkami) av Kazuo Koike og Goseki Kojima. Den har hentet de stort sett blodigste scenene fra tre av disse filmene: Kowokashi udekashi tsukamatsuru (Sword of Vengeance), Sanzu no kawa no ubaguruma (Baby Cart at the River Styx) og Shinikazeni mukau ubaguruma (Baby Cart to Hades ) (alle fra 1972). Filmen er i tillegg fargelagt – de originale filmene var alle i svart/hvitt – og gitt en fortellerstemme ved anti(samurai)-heltens sønn, Daigoro.
Den opprinnelig meget omfattende handlingen fra originalhistorien til Kazuo Koike er kuttet ned og plottet og karaktere betydelig forenklet av de us-amerikanske produsentene. Blant annet er det ikke Shogun-en selv som er erkefienden i originalhistorien, men hans høyre hånd, Yaguy-klanens leder. Disse to blir forvekslet, og tittelen er dermed også egentlig "feil", da det i tegneserien ikke er "the Shogun" som skal assassineres.
Filmen ble utgitt på DVD region 2 i 2000 og region 1 i 2006.

Filmanmelderne

Filmen har fått gode kritikker, men er relativt lite omtalt av filmanmeldere i «main-stream»-media. En rekke nettbaserte filmsider gir den derimot skryt, og den svenske Fantastisk Film konkluderer med ordene: «Den här filmen är bara så jävla bra!». DVD Resurrection er tilsvarende begeistret og skriver blant annet: «I can thoroughly recommend this!», og gir den også skryt for filmeffektene og den stemningsfulle atmosfæren. Dr. Gore's Movie Reviews konkluderer med at den er en «Highly enjoyable samurai movie» og gir den 3,5 av 4 oppnåelige

I Norge

Filmen ble vurdert forbudt for visning på kino av filmkontrollen i 1982. Den ble utgitt usensurert på video av Breien Film i 1983, men ble forbudt etter noen år da den i likhet med flere andre filmer ble dratt inn i videovolds-debatten på 1980-tallet.
Bifili

Bifili er en romantisk og/eller seksuell legning der en blir tiltrukket av flere enn ett kjønn, og for mange innebærer dette både samme og motsatt kjønn, men det behøver ikke være innenfor den tradisjonelt binære kjønnsmodellen. Bifile kan for eksempel tiltrekkes av kvinner og ikke-binære, eller en annen kombinasjon av kjønn. Bifili betegnes ofte som en seksuell orientering og har ofte overlappende, men ikke identisk betydning med panfili. Det å bli tiltrukket av samme kjønn kalles homofili, mens det å bli tiltrukket av motsatt kjønn kalles heterofili.
Motstykkene til bifili er monoseksualitet (tiltrukket av ett kjønn - herunder homo- og heterofili) og aseksualitet (uten seksuelle følelser). Begrepet «skeiv» blir også benyttet for å beskrive en person som ikke har en heterofil legning eller bryter med ciskjønnsnormen. Dette kan være en bifil person, men også lesbiske, homofile, panfile, ikke-binære og transpersoner.
Ordet «bifili» kommer av de greske ordeene bi som betyr tosidig, og philos som betyr venn.

Omstridt klassifisering

En vanlig forståelse og oppfatning av bifili har vært at legningen befinner seg mellom ytterpunktene heterofili og homofili på en kontinuerlig skala, selv om enkelte vil hevde at bifili er en distinkt forskjellig legning fra heterofili og homofili. Det er for eksempel rapportert at selv om 11 % av alle norske menn har hatt sex med en annen mann og 12 % av alle norske kvinner har hatt sex med en annen kvinne, definerer 61 % av disse seg som heterofile. Enkelte sexologer og samlivsterapeuter har i denne forbindelse snakket om en mangfoldig heteroseksualitet, istedenfor å definere disse som bifile eller homofile. I det homofile miljøet derimot, har en ofte sett bifili som en slags overgangsfase før en person har kommet ut av skapet som homofil, og enkelte har satt spørsmålstegn ved om bifili eksisterer i det hele tatt. Man har i siste seksualvaneundersøkelse fra 2002 sett en trend til at andelen av befolkningen som har homoseksuell erfaring har gått noe opp, og da særlig i den yngste aldersgruppen (18-24 år), selv om 93 % av befolkningen anser seg selv som heterofil. En britisk undersøkelse fra 2012 viser at mange bifile opplever bifobiske holdninger i samfunnet. Dette i form av blant annet usynliggjøring og ignorering, å bli sett på som hyperseksuell og ute av stand til å være en trofast partner, eller at man simpelthen er en forvirret og ustabil person som bare ikke kan «velge side».
Kyra Kyrklund

Historie

Kyrklund begynte å ri som elleveåring på en skole i Helsingfors. Kristina ”Jepa” Idman var læreren hennes. Men før dette brukte Kyrklund å ri på arbeidshesten til tanten sin. Men da Kyrklund falt av en dag og brakk handleddet, bestemte foreldrene seg for at hun måtte få lære å ri ordentlig.
Hun begynte å konkurrere i 1967 med en lånt hest som het Dragon i nordisk konkurranse i sprangridning i Lahtis. To år senere fikk hun sin egen hest, Kasper, som hun fortsatte å konkurrere med i juniorklasse. Hun lyktes i dressurridning, sprangridning og terrengridning.
I 1972 dro hun til Sverige, til Strömsholm, som var et nasjonalt ridesenter, og studerte ridning. Hun ble der i over to år. Da hun kom tilbake til Finland begynte hun å jobbe med spranghester, men gikk over til skolerytter. Hun grunnla sitt eget firma, Helsingin kilpatalli (Helsingfors konkurransestall), som hun ledet 1976-1991.I 1991 dro hun til Flyinge hestesenter i Sverige der hun ble hovedlærer i dressur.
I 1998 dro hun til Storbritannia, til Vest-Sussex for å lede et eget treningssenter.

Litt om trening

Walter Christensen, Herbert Rehbein og ektemannen Richard White har vært hennes trenere. Kyrklund har selv også trent Matador11, Edinburg og Maester i tillegg til at hun er internasjonalt kjent som rideskoletrener, som drar rundt i verden med denne jobben.

Karriere i konkurranse

Kyrklunds mest kjente hest var den svarte hingsten Matador 11, som brakte henne opp mot verdenstoppen. Kyrklund fikk VM-sølv i 1990. Med en ny hest nådde hun femteplass i olympiske leker.

Idag

Kyra Kyrklund sin nåværende konkurransehest er halvblodshesten Max (f. 1995), som er etterkommeren til Master. Hun red i dressur i VM-konkurransene i Aachen med Max, hun kom på 7.- og 18.-plass, i 2006. Under de olympiske leker i Beijing ble hun nr. 8.
Kyrklund holdt en clinic under Arctic Equestrian Games på Brunstad Conference Center 28. januar 2009. Hun er nå trener for det svenske landslaget.
Årsbogen

Årsbogen er en plass på Vevang i Eide kommune. I Årsbogen er det tre bedrifter, HG Oppdrettservice, Viken Slip og Jangaard Export.
På HG Oppdrettservice lager de garn og nøter. De har også en butikk hvor man selger arbeidsutstyr, klær, gaveartikler, kniver og fiskeutstyr.
Camp Rock 2: The Final Jam (album)

Camp Rock 2: The Final Jam er et musikkalbum med flere artister som deltok i filmen Camp Rock 2: The Final Jam. Albumet ble utgitt den 10. august 2010.
Allodemus

Utseende

Middelsstore, avlange, gulaktige og svarte trebukker. Antennene er tynne og lengre enn kroppen hos hannene, kortere enn kroppen hos hunnene. Pronotum er nesten sirkelrundt, dekkvingene er parallellsidige. Beina er svarte, lange og tynne.

Utbredelse

Slekten er kjent fra Brasil, Bolivia, Paraguay, Uruguay og Argentina.
Karelsk-finsk laika

Opprinnelse og alder

På begynnelsen av 1900-tallet var det stor interesse i Russland for å klassifisere de forskjellige laikatypene, og samtidig bevare egenskapene som en allsidig jakthund. Fyrst Shirinski-Shimatov samlet inn et stort antall jaktlaikaer fra det europeiske Russland og Sibir, og delte dem inn etter eksteriørmessige kriterier. Arbeidet ble fortsatt etter annen verdenskrig.
De første hundeutstillingene fant sted på begynnelsen av 1900-tallet, og jegerorganisasjonene gikk i spissen for utviklingen av rasene. En kynologisk konferanse inndelte i 1947 laikaene i fem raser, men dette ble ikke godkjent av laikatilhengerne. Det var først ved konferansen i 1949 at man kom frem til dagens fire raser: vestsibirsk laika, østsibirsk laika, russisk-europeisk laika og karelsk–finsk laika, som altså ikke aksepteres som egen rase av FCI.

Utseende, anatomi og fysikk

Karalsk-finsk laika er en liten mellomstor hund med nesten kvadratisk form og stolt reisning. Hodet er mellomstort, tørt og kileformet, og det gir hunden et revelignende utseende. Tydelig markert stopp, spisse stående og meget rørlige ører. Dyp brystkasse, noe opptrukket buklinje, kraftig rett rygglinje. Muskuløse bein og relativt små runde labber. Halen bæres ringlet over lende, med tuppen pekende mot låret.
Pelsen er kort på hodet og beinas framsider, rett og noe lenger langs sidene, på halen og beinas baksider. Underullen er kort, tett og myk, og gjerne endel lysere enn grunnfargen. Grunnfargen er rødbrun eller gyllenrød, i skiftninger fra lysere nedover beina og i buken, til mørkere over ryggen. Små hvite tegninger, såkate «ticks», på labbene er vanlig.
Hannene blir ca. 43–50 cm i skulderhøyde og veier normalt 13–15 kg. Tispene blir ca. 39–46 cm i skulderhøyde og veier normalt 10–12 kg.

Bruksområde

Karalsk-finsk laika er en usedvanlig allsidig brukshund og en god familiehund. Den er en såkalt treskjellende hund og brukes først og fremst som jakthund på tiur og orrfugl. Den har imidlertid også utmerkede egenskaper til storviltjakt, f. eks. på elg, hjort og bjørn. I tillegg kan den brukes som trekkhund og kløvhund. Rasen er også en god vakthund.

Lynne og væremåte

Karelsk-finsk laika skal ha gode egenskaper som familiehund, men den krever mye mosjon og passer derfor best i en aktiv familie. Den krever en streng, men meget varsom dressur, og den må aldri kues. Den er ofte svært mistenksom overfor fremmede og vil normalt bli en god vakthund. Den skjeller lett, men skal ikke være en like energisk skjeller som finsk spets. Rasen er også kjent for å være svært dominant overfor andre hunder.

Annet

Rasen regnes som sunn og er svært renslig av seg. Pelsen trenger normalt vedlikehold.
NPK-språket

NPK-språket er en språkbok utgitt av Nynorsk Pressekontor i 2010. Boka brukes og ofte i nynorsk-pressekretser. Den er todelt; en regeldel med språkråd om rettskrivning og grammatikk og en ordliste med rundt 30 000 oppslagsord.
NPKs språknorm følger i stor grad gjeldende nynorskrettskriving, men ordlista har færre valgfrie former enn i offisiell rettskriving.
Redaktør for boka er Hallvard Østrem, språkansvarlig i NPK.
Nynorsk Pressekontor inngår i NTB-gruppen, og boka er bygget over samme lest som Norsk Telegrambyrås bok NTB-språket.
Steiermarks flagg

Steiermarks flagg er delt i hvitt over grønt. Flagget er i størrelsesforholdet 2:3. Fargene er landets tradisjonelle og er avledet av Steiermarks våpen, en hvit heraldisk panter på hvitt. Den heraldiske panteren, et fabeldyr som spruter ild, er et eldgammelt symbol for Steiermark. Det er først kjent i heraldisk sammenheng 1160 og står i en bredere europeisk sammenheng der draken forekommer som symbol. Delstatens flagg har sitt opphav på 1800-tallet og rekkefølgen av fargene har variert.
Flagget forekommer i to varianter, med og uten våpenet. Flagget med våpen er statsflagg til bruk for delstatens myndigheter, mens flagget uten våpen er til bruk for delstatens innbyggere.
Rui'an

Rui'an (kinesisk: 瑞安; pinyin: Ruì'ān) er et byfylke i provinsen Zhejiang i Folkerepublikken Kina. Det ligger i byprefekturet Wenzhou.
Befolkningen var på 1 183 627 innbyggere i 1999.

Kulturminner

Yuhai-hallen (bibliotek) (Yuhai lou, 玉海楼), steintakgravene i Sør-Zhejiang (Zhenan shipengmu qun, 浙南石棚墓群), Shengjingshan-steinhallen (Shengjing shan shidian, 圣井山石殿) og den gamle Liji-medisinskolen (1885) (Liji yixue tang jiuzhi, 利济医学堂旧址) er oppført på Folkerepublikken Kinas liste over kulturminner.

Jernbane

Høyhastighetsjernbanen Wenzhou–Fuzhou-banen fører fjennom området.

Vei

Kinas riksvei 104 løper gjennom fylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.
Bouzouki

Bouzouki er et gresk strengeinstrument. Bouzoukien, som kan klassifiseres som en langhalset lutt, har 3 eller fire kor (strengepar). Bouzoukien med fire kor stemmes normalt Cc Ff AA dd. På midten av 1960-tallet ble bouzoukien introdusert i Irland og opptatt i den irske folkemusikk-tradisjonen. I motsetning til gresk bouzouki er irsk bouzouki flatbunnet og stemmes som en oktavmandolin – 'G'G DD AA ee.
Ordet kommer fra moderne gresk, μπουζούκι, avledet fra Tyrkisk, bozuk ("brukket, ødelagt, ribbet) eller büzük ("innsneveret, snurpet) – og henviser til utviklingen av instrumentet, som er en videreutvikling av strengeinstrumentene saz og bağlama.